32012R0395
L 123/32
SLUŽBENI LIST EUROPSKE UNIJE
PROVEDBENA UREDBA KOMISIJE (EU) br. 395/2012
od 8. svibnja 2012.
o otvaranju carinske kvote za određene količine industrijskog šećera za tržišnu godinu 2012./2013.
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 142. u vezi s njezinim člankom 4.,
budući da:
(1)
Kako bi se osiguralo da sirovine potrebne za proizvodnju proizvoda iz članka 62. stavka 2. Uredbe (EZ) br. 1234/2007 budu dostupne po cijeni koja odgovara cijeni na svjetskom tržištu, u interesu je Unije da obustavi primjenu uvoznih carina na šećer namijenjen proizvodnji tih proizvoda za tržišnu godinu 2012./2013., i to za količinu koja odgovara polovici njezinih potreba za industrijskim šećerom.
(2)
Uredbom Komisije (EZ) br. 891/2009 od 25. rujna 2009. o otvaranju određenih carinskih kvota Zajednice u sektoru šećera i o upravljanju tim kvotama (2) predviđeno je upravljanje carinskim kvotama za uvoz proizvoda od šećera na temelju članka 142. Uredbe (EZ) br. 1234/2007, pod rednim brojem 09.4390 (šećer iz industrijskog uvoza). Međutim, u skladu s člankom 11. Uredbe (EZ) br. 891/2009, količine tih proizvoda za koje treba obustaviti primjenu uvoznih carina moraju se utvrditi posebnim pravnim aktom.
(3)
U skladu s tim, treba utvrditi uvozne količine industrijskog šećera za koje se ne bi trebale primjenjivati uvozne carine za tržišnu godinu 2012./2013.
(4)
Mjere predviđene ovom Uredbom u skladu su s mišljenjem Upravljačkog odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Uvozne carine za industrijski šećer obuhvaćen oznakom KN 1701 i rednim brojem 09.4390 privremeno se obustavljaju za količinu od 400 000 tona od 1. listopada 2012. do 30. rujna 2013.
Članak 2.
Ova Uredba stupa na snagu sedmog dana od dana objave u Službenom listu Europske unije.
Primjenjuje se od 1. listopada 2012.
Prestaje važiti 30. rujna 2013.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 8. svibnja 2012.